২ এপ্রিল: ম্যাচ শেষ হওয়ার সঙ্গে সঙ্গেই কাঞ্চনজঙ্ঘা স্টেডিয়ামের মাঠের মধ্যে হাঁটু গেড়ে বসে পড়লেন তিনি। দু’চোখ থেকে গড়িয়ে পড়ছে জল। র‌্যান্টি মার্টিন্স-মেহতাব হোসেনরা যখন স্টেডিয়ামে ভিক্ট্রিল্যাপ দিচ্ছেন, তখনও তিনি মাঠের সবুজ ঘাসে মুখ গুঁজে পড়ে। গ্যালারির উন্মাদনা, মোহনবাগানকে হারিয়ে ডার্বি জয়ের উচ্ছ্বাস কোনও কিছুই যেন তাঁকে স্পর্শ করছে না। তিনি— দো দং হিউন। অবিশ্বাস্য প্রত্যাবর্তনের রাতেও যিনি ভুলতে পারছেন না গত সাত মাসের যন্ত্রণা। তাঁকে সহ্য করতে হয়েছে।
ইস্টবেঙ্গলে অভিষেকের ম্যাচ থেকেই নায়ক দং। কলকাতা প্রিমিয়ার লিগে তিনি ছিলেন অপ্রতিরোধ্য। কিন্তু আই লিগের আগে বাংলাদেশে টুর্নামেন্ট খেলতে গিয়ে হাঁটুতে চোট পেলেন। কিন্তু চোট সারিয়ে লাল-হলুদ জার্সি গায়ে আই লিগে যিনি মাঠে নামলেন, তিনি যেন অন্য দং। গোল করতে পারছেন না। অসংখ্য মিস পাস করছেন। সর্বোপরি প্রবল সমালোচনায় আত্মবিশ্বাসও হারিয়ে ফেলেছিলেন। কিন্তু যেটা হারাননি, সেটা হল লড়াইয়ের মানসিকতা। ঘুরে দাঁড়ানোর অদম্য জেদ।
মাসখানেক আগের কথা। ফুটবলারদের সপ্তাহখানেক বিশ্রাম দিয়েছিলেন ইস্টবেঙ্গল কোচ বিশ্বজিৎ ভট্টাচার্য। কিন্তু বান্ধবী হারুকাকে নিয়ে সাত সকালেই ইস্টবেঙ্গল মাঠে হাজির দং। যা দেখে চমকে গিয়েছিলেন ক্লাবের কর্মীরাও। দু’বেলা একা একাই প্র্যাক্টিস করতেন তিনি। আর নিজেকে বলতেন, ‘‘আমি ঘুরে দাঁড়াবোই। হাঁটুর চোটটাই আমাকে সমস্যায় ফেলেছে। আশা করছি, দ্রুত ফিট হয়ে উঠব।’’ তবে সাত মাসের এই দীর্ঘ লড়াইয়ে আর একজনকে পাশে পেয়েছিলেন। তিনি, হারুকা। দং যখন মাঠে বল নিয়ে টানা ফ্রি-কিক প্র্যাক্টিস করছেন, তখন গ্যালারিতে একা বসে উৎসাহ দিয়ে গিয়েছেন হারুকা। জিমন্যাসিয়ামে ফিটনেস ট্রেনিংয়ের সময়ও তাঁর সঙ্গী সেই হারুকা। দং-কে তিনি বারবার বলতেন, ‘‘ভেঙে পোড়ো না। সমালোচনায় কান দিও না। শুধু লক্ষ্যে স্থির থাকো। তুমি আবার ঘুরে দাঁড়াবে।’’
শনিবার শিলিগুড়িতে দং শুধু ঘুরেই দাঁড়ালেন না, ইস্টবেঙ্গলকেও ফিরিয়ে আনলেন আই লিগের খেতাবি দৌড়ে। অথচ দুরন্ত প্রত্যাবর্তনের ম্যাচেও প্রথম একাদশে ছিলেন না দং। ৩২ মিনিটে অনূর্ধ্ব-২২ ফুটবলার অবিনাশ রুইদাসকে তুলে দং-কে নামালেন বিশ্বজিৎ। তার ছয় মিনিটের মধ্যেই পেনাল্টি থেকে গোল করলেন দং। যদিও ম্যাচের আগে টিমমিটিংয়ে ঠিক হয়েছিল, পেনাল্টি পেলে র‌্যান্টি মার্টিন্স বা বার্নাড মেন্দি শট নেবেন। তাহলে দং কেন মারলেন? ম্যাচের পর র‌্যান্টি বললেন, ‘‘আমি দং-কে পেনাল্টি মারতে বলেছিলাম। কারণ, ওর আত্মবিশ্বাসটা ফিরিয়ে আনা অত্যন্ত জরুরি ছিল। আর সেটা একমাত্র গোল করলেই সম্ভব 
হতো।’’ সঙ্গে যোগ করলেন, ‘‘আপনারা হয়তো এটাকে আমার আত্মত্যাগ বলবেন। কিন্তু আমি বড় ভাই হিসেবেই দং-এর পাশে দাঁড়িয়েছি।’’ ম্যাচের পর দং-ও কৃতজ্ঞতা জানালেন র‌্যান্টিকে। বললেন, ‘‘র‌্যান্টি সবসময় আমাকে মানসিকভাবে উজ্জীবিত করার চেষ্টা করে। পেনাল্টি পাওয়ার পরেই আমাকে বলল, দং শট তুমি মারবে। এবং গোল করবে। যাও মাথা ঠান্ডা রেখে গোল করে এসো।’’ 
দং-এর দ্বিতীয় গোল ৭৪ মিনিটে। হাফ টার্নে মোহনবাগানের দুই ডিফেন্ডারকে ছিটকে দিয়ে প্রথম পোস্ট দিয়ে জালে জড়িয়ে দিলেন বল। প্রথম গোলের পর দং গ্যালারির সামনে দৌড়ে গেলেও উচ্ছ্বাস খুব একটা ছিল না। কিন্তু দ্বিতীয় গোলটা করেই জার্সি খুলে প্রচণ্ড গতিতে দৌড়ে গেলেন গ্যালারির সামনে। রেফারি সন্তোষ কুমার হলুদ কার্ড দেখালেও কোনও ভ্রুক্ষেপ নেই তাঁর। সাত মাস ধরে যন্ত্রণায় ক্ষতবিক্ষত হয়েছেন তিনি। অবশেষে শাপমুক্তি। তাই আবেগও যেন নিয়ন্ত্রণহীন। কলকাতা প্রিমিয়ার লিগের ডার্বিতেও ফ্রি-কিকে জোড়া গোল করে জিতিয়েছিলেন দং। শনিবার আই লিগের ডার্বিতেও জোড়া করলেন। কিন্তু উল্লেখযোগ্য ব্যাপার হল, ম্যাচের পর সাংবাদিক বৈঠকে হাসতে বললেন, ‘‘আমি তাহলে শুধু ফ্রি-কিকেই গোল করি না। ফিল্ড গোলও করতে পারি।’’
দং-কে নিয়ে মুগ্ধ ভাইচুং ভুটিয়াও। তিন সন্তানকে নিয়ে কাঞ্চনজঙ্ঘা স্টেডিয়ামের গ্যালারিতে বসে ম্যাচ দেখার ফাঁকেই প্রাক্তন ভারতীয় অধিনায়ক বললেন, মারাত্মক চাপ বাড়ছিল। দং নেমেই তো খেলাটা ঘুরিয়ে দিল।’’ জোড়া গোল করা ছাড়াও দং আরও একটা জিনিস পুরো ম্যাচে করে গিয়েছেন। সেটা হচ্ছে ক্রমাগত সতীর্থদের উজ্জীবিত করা। ৮২ মিনিটে কাতসুমি ইউসা-র গোলের পর ইস্টবেঙ্গল সমর্থকেরা হতাশ হয়ে গ্যালারিতে বসে পড়েছিলেন। এবার দং-কে দেখা গেল, সতীর্থদের পাশাপাশি দু’হাতের ইশারায় সমর্থকদেরও উদ্বুদ্ধ করছেন! এমনিতেই শিলিগুড়িতে লাল-হলুদ সমর্থকেরা সংখ্যায় অনেক বেশি। তাই ম্যাচের একেবারে শেষ মুহূর্তে মোহনবাগান পেনাল্টি পাওয়ার সঙ্গে সঙ্গেই পুরো 
স্টেডিয়ামেই নিঃস্তব্ধতা নেমে এসেছিল। অর্ণব মণ্ডল-শেহনাজ হোসেনরাও মাথায় হাত দিয়ে দাঁড়িয়েছিলেন মাঠে। কিন্তু দং ব্যতিক্রম। মাঠের মধ্যে তিনিই যেন মেন্টর। একদিকে সতীর্থদের বলছিলেন, ‘‘লুইস ব্যারেটোর ওপর ভরসা রাখো।’’ অন্যদিকে সমানে হাত নেড়ে উৎসাহিত করছিলেন সমর্থকদের। তারপর  জেজে লালপেখলুয়ার পেনাল্টি ব্যারেটো আটকে দেওয়ার সঙ্গে সঙ্গে যেভাবে শূন্যে লাফিয়ে উঠেছিলেন, মনে হচ্ছিল তিনিই যেন গোলকিপার ছিলেন!    
স্টেডিয়াম ছেড়ে বেরনোর সময় দং অবশ্য আশ্চর্যরকমভাবে নিজেকে গুটিয়ে রেখেছিলেন। সমর্থকদের জয়ধ্বনিও যেন শুনতে পেলেন না। টিমবাসের একেবারে পিছনের সিটে গিয়ে বসে বান্ধবী হারুকাকে ফোন করলেন। কী বললেন?শনিবার রাতে দং বললেন, ‘‘বেশি কথা হয়নি। হারুকা প্রচণ্ড টেনশনে ছিলাম। ওকে শুধু বললাম, আমি কিন্তু পেরেছি নিজেকে প্রমাণ করতে।’’
ইস্টবেঙ্গল: লুইস ব্যারেটো, রাহুল ভেকে, অর্ণব মণ্ডল, বেলো রজ্জাক, রবার্ট লালথামুয়ানা, সঞ্জু প্রধান (মহম্মদ রফিক), শেহনাজ সিংহ, মেহতাব হোসেন, অবিনাশ রুইদাস (দো দং হিউন), বার্নাড মেন্দি ও র‌্যান্টি মার্টিন্স।
মোহনবাগান: দেবজিৎ মজুমদার, প্রীতম কোটাল, ধনচন্দ্র সিংহ, কিংশুক দেবনাথ, লুসিয়ানো সাব্রোসা, মণীশ ভার্গব (প্রবীর দাস), প্রণয় হালদার, লেনি রদরিগেজ (শৌভিক চক্রবর্তী), কাতসুমি ইউসা, জেজে লালপেখলুয়া ও কর্নেল গ্লেন।